**Ökoiskolai beszámoló 2020. június 15.**

A tavalyi tanévtől az ökoiskola cím büszke tulajdonosai vagyunk, mely az eddigi munkánkat koronázta meg. Hagyományőrzés, iskola zöldítés, egészség- és környezeti nevelés egyaránt kiemelten szerepelt az idei programjaink, célkitűzéseink között, és ezeket sikerült is megvalósítani. Fontos, hogy a programok hasznosak legyenek és értsék, mire szeretnénk felhívni a figyelmüket, miért fontos a környezetvédelem, az egészségünk, a hagyományaink. Az is nagyon fontos, hogy ezeken a programokon együtt, közösen vegyünk részt, mindenki vállaljon szerepet, feladatot.

Szeptember elejétől a Zöld Dök kezdte az osztályok értékelésével: tisztaság, energiatakarékos szemlélet, szellőztetés, barátságos környezet és diákok által készített, lehetőleg újrahasznosított anyagból készült dekoráció, virágok száma és állapota. Ez a tanév egészén átívelő feladat volt, bár március 13. után ez nem folytatódhatott a járványügyi helyzet miatt.

A téli szünetig minden eddigi hagyományunkat megünnepeltük, állatok világnapja, zenei világnap, Halloween, Martinstag, iskolai – és osztálykarácsony, óvodások vendégsége Mikuláskor, játszóház, Lázár Nap és Lázár hét. Rengeteg madárházat, madáretetőt készítettünk és helyeztünk ki, ellátva a hideg időszakban madáreleséggel. Idén egy pályázat során denevérházakat is kaptunk, ezek is kihelyezésre kerültek. A második félévben nem sokáig folytathattuk hagyományainkat: elmaradt a Te Szedd akció, azaz a szemét- és hulladékgyűjtés, amelyen nem csak külsősök, hanem több, mint 200 tanulónk és sok szülő szedte a szemetet tavaly; elmaradt a tavaszi játszóház, Lázár Ervin születésnapja , sőt a projekthéten, a Víz Világnapja, a Happy Hét vízivást népszerűsítő, egészségnevelő programjai és a Föld Napja is. Bár a tavaly elültetett növények nagy része a nyári szárazság miatt nem maradt meg, sokat kellett pótolnunk, de március elején jó néhány növény ismét kiültetésre került. Minden osztály aktívan részt vállalt a feladatban, hozták a növényeket, a virágföldet, és mindenki ültetett. Egész évben szelektíven gyűjtöttük a papírt, bár az ágazat problémái miatt igen nehezen találtunk átvevőt; a műanyagot, a használt elemeket, a fém dobozt. Karácsonykor csoki- és cipősdoboz akcióval segítettünk a rászoruló gyerekeknek szebbé tenni a karácsonyt. Idén a Kutyások a XV. Kerületért Állatvédő Egyesület védenceinek is gyűjtöttünk, több hatalmas doboz élelmiszert, fertőtlenítőszert, takarót, játékot adtunk át.

Tudatos vásárlóvá nevelés is fontos célkitűzés, ezért aktívan kapcsolódtunk be a pénzhét március eleji programjaiba is.

Minden fontos eseményről beszámoltunk a facebookon és iskolánk honlapján és ökofaliújságján is.

Jövő évi terveink, vállalásaink:

* további iskolazöldítés, a meglévő növények „karbantartása”
* hagyományaink őrzése, legyen az állami ünnep, vagy iskolai – kiemelt feladat
* ápolni a kapcsolatot a jövő generációjával, az óvodásokkal és tanulóink szüleivel is
* újabb pályázatokon való részvétel, több osztály bevonásával
* környezeti és egészségnevelési programok szervezése, többször is egy évben
* újra részt venni a Te Szedd akcióban
* folytatni a karitatív munkát, programokat
* a Zöld Dök aktív munkája, osztályok rendjének, tisztaságának, energiatakarékosságának értékelése, ellenőrzése, osztályok környezetbarát gondolkodásának népszerűsítése
* szelektív hulladékgyűjtés folytatása, egész évben
* az újrahasznosítás fontosságának terjesztése, kevesebb műanyag használata
* új kapcsolatok keresése, kerületben és azon kívül is
* tovább növelni azon gyerekek és kollégák számát, akik gyalog vagy biciklivel, esetleg rollerrel, vagy görkorcsolyával járnak iskolába, bár már az idén is tovább nőtt ennek aránya
* célunk továbbra is, hogy megtanulják, milyen következményei vannak tetteiknek, így igényeiket is úgy kell alakítani, hogy „zöld” hozzáállásukkal felismerjék a globalizáció előnyeit és hátrányait, a környezetvédelem kiemelt fontosságát – szűkebb és tágabb környezetükben egyaránt.
* az elkészült raklap bútorok karbantartása, ha lehetőség van rá, újak kihelyezése
* a kihelyezett madáretetők és madárházak karbantartása, télen eleséggel való ellátása
* kis tankert létesítése, az elkészült magas ágyásokkal, a kapott és kihelyezett denevérházak és cserjék gondozása
* mini öko-ösvény készítése, ennek tervei még kezdeti stádiumban vannak, de fontos lenne a mielőbbi elkészítése is – az adott állapotoktól függ (kisudvar, stb.) – ez idén nem valósult meg, de mindenképpen szeretnénk
* növénytársulások kialakítása, ezt már elkezdtük, fontos ennek továbbtervezése és kivitelezése is
* igényes környezet kialakítása, a meglévő fenntartása
* iskolai könyvtár bővítése, Ökopolc további bővítése.

Sajnos, sok programunk (a II. félévben) nem valósulhatott meg a kialakult helyzet miatt.

Reméljük, hogy a jövő év a sok ötlet, tervezés és közös munka segítségével eredményesebb lesz.

Köszönjük az Iskolavezetés és nem utolsó sorban a kollégák támogatását!

Budapest, 2020. június 15.

………………………………………………… …………………………………………………..

 Keszeli Zoltánné Pál Lászlóné